Grace Elisabeth Grung

Grace Elisabeth Grung (født 5. mai 1889 i Bergen, død 4. februar 1974 i Oslo) var en norsk skuespillerinne.

Familie 
Grace Elisabeth Grung var datter av kontorsjef ved dampskipsrederi Arnt Henrik Grung og Grace Elisabeth Simonsen. Hun var ugift.

Grace Elisabeth Grung var kusine av arkitekt Leif Grung, og må ikke forveksles med dennes hustru, skuespilleren Grace Grung.

Liv og virke 
Grace Elisabeth Grung debuterte 23. april 1909 ved Den Nationale Scene i fødebyen Bergen som Mimi i Solnedgang av Vilhelm Krag. Hun kom godt fra debuten, og om hennes innsats ble det blant annet skrevet at den «unge dame gjorde et meget fordelaktig indtryk, hendes vakre, vindende personlighed bragte straks publikum den rent umiddelbare følelse af sympati».

Grung var periodevis ansatt ved Den Nationale Scene til 1919. Deretter var hun på turné med Agnes Mowinckels ensemble, som blant annet gjestet Trondheim, med stykket Fru Inger til Østeraad, der Grung gestaltet rollen som Eline.

Fra 1. september 1923 var hun engasjert ved Trondhjems Nationale Scene.

Senere tilhørte Grung i en årrekke staben ved Det Nye Teater i Oslo.

I 1929 medvirket hun på Hans Billes turné, der blant annet farsen Den spanske Flue ble oppført.

Roller i utvalg 
Mimi i Solnedgang av Vilhelm Krag (Den Nationale Scene, 1909)
Helga i Geografi og Kærlighed av Bjørnstjerne Bjørnson (Den Nationale Scene, 1909)
Jørund i Anne Pedersdotter av Hans Wiers-Jenssen (Den Nationale Scene, 1910)
Marte i Testamentet paa Krikevik av Hans Wiers-Jenssen (Den Nationale Scene, 1910)
Tilla i Jan Herwitz av Hans Wiers-Jenssen (Den Nationale Scene, 1913)
Jannike i Jan Herwitz av Hans Wiers-Jenssen (Den Nationale Scene, 1918)
Rachel i Over Evne av Bjørnstjerne Bjørnson (Den nationale Scene)
Eline Gyldenløve i Fru Inger til Østeraad av Henrik Ibsen (Agnes Mowinckels turné, 1922) 
Agnes i Brand av Henrik Ibsen (Trondheim, 1924)

Referanser

Kilder

Eksterne lenker 
 

Norske skuespillere
Skuespillere ved Den Nationale Scene
Personer fra Bergen kommune